
 1. Reducerea mandatului prezidenţial în Franţa

 

Deputaţii francezi au dezbătut, joi 15 iunie a.c., proiectul de lege privind reducerea duratei mandatului preşedintelui Republicii Franceze de la şapte ani la cinci ani. 

Deputaţii au examinat unicul articol al proiectului de lege constituţională, precum şi cele peste 70 de amendamente depuse. Amendamentele nu au fost luate în discuţie, preşedintele francez, Jacques Chirac, precizând că această reformă trebuie să se limiteze la reducerea mandatului şefului statului. 

Articolul unic al acestui proiect legislativ prevede reducerea mandatului prezidenţial fără nici o altă modificare a Constituţiei Republicii Franceze.

Textul propus a făcut obiectul unui vot solemn în Adunarea Naţională, Camera inferioară a Parlamentului, în data de 20 iunie a.c.

Preşedintele Jacques Chirac a aprobat acest text de lege propus de guvernul de stânga, declarând că “a venit momentul să fie făcută această reformă”, fără ca acest lucru să implice o reformare a tuturor instituţiilor. 

Această iniţiativă legislativă, care a fost adoptată cu 466 de voturi pentru, 28 împotrivă şi nouă abţineri, a fost supusă votului în Senat, unde textul a fost examinat şi adoptat în zilele de 28 şi 29 iunie.

Preşedintele francez, Jacques Chirac, care şi-a dat acordul pentru proiectul legislativ iniţiat de guvernul socialist condus de Lionel Jospin, urmează să anunţe procedura de ratificare a textului, prin organizarea unui referendum, care va avea loc în luna octombrie.

 

2. Reforma instituţională în Rusia

 

Consiliul Federaţiei (camera superioară a parlamentului rus), reunit miercuri, 28 iunie a.c. în plen, a examinat proiectul de lege “Despre principiile de formare a camerei superioare a Adunării Federale a Rusiei”, iniţiat de preşedintele Vladimir Putin şi aprobat recent de Duma de Stat (camera inferioară a parlamentului).

Vicepreşedintele Consiliului, Vladimir Platonov a prezentat proiectul de lege, anunţând decizia Comitetului parlamentar pentru legislaţie de a propune respingerea acestuia pe motiv că Duma de Stat nu a aprobat principalele amendamente propuse de Consiliul Federaţiei la 7 iunie.

În opinia liderilor regionali, se impune crearea unei comisii de mediere pentru perfectarea actului normativ în discuţie.

Votul nefavorabil al Consiliul Federaţiei (camera superioară a parlamentului rus) faţă de proiectul de lege privind principiile formării acestei camere, iniţiat de preşedintele Vladimir Putin, ar putea fi anulat în cazul în care Duma de Stat, care a adoptat săptămâna trecută proiectul Kremlinului, ar supune din nou documentul la vot şi două treimi din membrii săi s-ar pronunţa în favoarea adoptării lui.

Consiliul Federaţiei, reunit în plen, a respins proiectul de lege “Despre principiile formării camerei superioare a Adunării Federale” cu 129 de voturi împotrivă, 13 pentru şi o abţinere. 

*

Senatorii ruşi au respins, miercuri 28 mai, propunerea de reformă regională iniţiată de preşedintele Vladimir Putin, decizând, în schimb, iniţierea unei legi de convocare a unei Adunări Constituţionale, care să decidă soarta acesteia.

Nouăzeci şi nouă dintre membrii Consiliului Federaţiei - Camera superioară a Parlamentului rus - au votat în favoarea acestei iniţiative, trei s-au declarat împotrivă, iar şapte s-au abţinut. 

Membrii Consiliului Federaţiei ruse au respins masiv legea de reformare a Camerei superioare, prin care li s-ar fi interzis guvernatorilor de regiuni să fie membri ai Parlamentului, ei urmând, practic, să piardă imunitatea parlamentară. 

Senatorii ruşi apreciază că textul “revizuieşte întreg sistemul de putere din Rusia” şi că el presupune o revizuire a Constituţiei. “Numai o Adunare Constituţională are puterea de a amenda legea fundamentală”, a declarat preşedintele Camerei superioare a Parlamentului, Egor Stroiev, la încheierea votului. 

Capitolul 9 al Constituţiei ruse stipulează că “se convoacă o adunare constituţională pentru revizuirea anumitor clauze din Constituţie, în cazul în care 60 la sută dintre membrii Parlamentului se pronunţă în favoarea acestor amendamente”. În absenţa unei legi privind convocarea adunării constituţionale, membrii Camerei superioare a Parlamentului rus au dorit ca ei să aibă această iniţiativă. 

Cu două ore înainte, 129 de membri ai Consiliului Federaţiei din totalul de 176 au votat, pe buletine de vot secrete, împotriva reformei propuse de Putin, care fusese adoptată de Duma de Stat - Camera inferioară a Parlamentului rus - în a treia lectură. Duma de Stat rusă poate depăşi această respingere a Consiliului Federaţiei dacă votează din nou textul de lege cu o majoritate de două treimi (300 de voturi).

*

“Preşedintele rus, Vladimir Putin, şi-a demonstrat slăbiciunea politică încercând să impună Parlamentului un proiect de lege care prevede reducerea prerogativelor guvernatorilor regionali”, a afirmat omul de afaceri Boris Berezovski, într-un interviu acordat canalului de televiziune ORT.

Berezovski l-a acuzat pe preşedintele rus că încercă să realizeze o revenire la epoca sovietică, printr-o tentativă de a-şi subordona Parlamentul. Influentul om de afaceri rus a ales, pentru lansarea acestui nou atac împotriva lui Putin, canalul de televiziune ORT, din al cărui consiliu de administraţie face parte fiica sa, Ekaterina Berezovskaia. 

“Preşedintele îşi demonstrează slăbiciunea şi faptul că nu este în măsură să-şi consolideze autoritatea şi să impună respectarea actualei legislaţii”, a mai spus Berezovski. 

Proiectul de lege promovat de Kremlin prevede ca, în locul guvernatorilor, regiunile federale să desemneze reprezentanţi speciali pentru Camera superioară a Parlamentului (Consiliul Federaţiei), privându-i astfel pe guvernatorii aleşi de unul dintre cele mai importante prvilegii - imunitatea parlamentară. Mai mult, el i-a încurajat pe deputaţi să adopte o lege care îi va permite preşedintelui ţării să-i destituie pe guvernatori şi să dizolve adunările regionale care votează măsuri ce contravin legislaţiei federale. 

Berezovski l-a acuzat pe Vladimir Putin că încalcă principiile democraţiei încercînd să aducă modificări structurii Camerei superioare a Parlamentului în timpul mandatului acesteia şi a adăugat că şeful statului ar trebui să încerce să reinstaureze ordinea în regiunile Federaţiei cu ajutorul legislaţiei existente. 

“Recentele evenimente au demonstrat că puterea este foarte agresivă”, a afirmat Berezovski, referindu-se la arestarea şi punerea sub acuzare a patronului grupului de presă Media-Most, Vladimir Gusinski. “Guvernatorii se tem că vor fi şi ei acuzaţi, dar mai este un punct, pe care încă nu l-au înţeles - că, imediat ce reformele vor fi realizate, Kremlinul va ataca, în mod inevitabil, din nou”, a mai spus el.

 

3. Programul economic al Rusiei pe următorii zece ani 

 

Reunit miercuri în cadrul unei şedinţe cu caracter special, guvernul rus a examinat direcţiile principale ale politicii sale social-economice pe următorii zece ani.

Ministrul dezvoltării economice şi comerţului, Gherman Gref, care a prezentat proiectul, a subliniat că realizarea programului economic necesită “atât concentrarea eforturilor guvernului, Dumei de Stat şi altor instituţii ale puterii, cât şi sprijin din partea societăţii şi voinţă politică”.

Potrivit proiectului de program, realizarea direcţiilor principale ale politicii economice a guvernului trebuie să asigure un ritm mediu anual de creştere de 5% a Produsului Intern Brut, pe o perioadă de cel puţin 10 ani. Aceasta va permite creşterea volumului PIB de aproximativ 2,5 ori până în anul 2010. Dacă pentru anul 2000 se prevede un volum al PIB de 205 miliarde de dolari, în 2001 acesta va fi de 229 miliarde, în 2004 - de 284 miliarde, iar în 2010 - de 475 miliarde dolari SUA.

Prin măsuri de liberalizare a economiei se va asigura reducerea de aproape două ori a scurgerii capitalului din Rusia, fapt ce va contribui la creşterea cu o treime a volumului investiţiilor interne.

Pentru următorul deceniu se aşteaptă o creştere semnificativă, de peste 80%, a consumului particular.

Începând cu 2004 nivelul inflaţiei nu va mai depăşi 10% pe an. Întărirea rublei va duce la sporirea importurilor, volumul cărora ar putea creşte în următorii 10 ani de peste de două ori.

Volumul prognozat al exporturilor Rusiei este de 84,6 miliarde dolari în anul 2000, 88,7 miliarde dolari în anul 2004, pentru ca în 2010 să atingă 104,2 miliarde dolari. În acelaşi timp, volumul importurilor va fi în anul 2000 de 45,9 miliarde dolari, în 2004 - 70,7 miliarde dolari, iar în 2010 - 95,3 miliarde dolari.

Se prevede şi o creştere importantă a rezervelor valutare. La finele anului 2000, volumul acestora ar putea constitui 19,1 miliarde dolari, în 2001 - 24,2 miliarde dolari, în 2004 - 39,1 miliarde dolari, iar în 2010 - 52,4 miliarde.

 

4. Declaraţia de la Varşovia

 

Reprezentanţii a peste 100 de ţări prezenţi în capitala Poloniei la forumul cu tema“Spre o comunitate a democraţiilor” au adoptat marţi 27 iunie, “Declaraţia de la Varşovia”, care enunţă caracterul universal al democraţiei.

Documentul relevă voinţa comunităţilor democratice de a acţiona împreună în vederea promovării şi întăririi democraţiei, prin respectarea şi recunoaşterea statutului democratic al fiecărui stat. “Democraţia, considerată de către naţiuni ce aparţin unor regiuni şi culturi diferite drept un regim politic corespunzând cel mai bine aspiraţiilor lor, este un sistem de guvernământ ce rezistă timpului”, se spune în proiectul declaraţiei.

Franţa a provocat anumite tensiuni în capitala Poloniei, refuzând să se asocieze declaraţiei comune privind universalitatea democraţiei, în cadrul conferinţei internaţionale pe tema democraţiei. 

Reprezentată de ministrul de Externe, Hubert Vedrine, apoi, după plecarea acestuia, de ambasadorul la Varşovia, Benoit d'Aboville, Franţa a fost singura ţară, dintre cele 107 participante, care a refuzat să subscrie declaraţiei, adoptată de toate celelalte ţări europene invitate la conferinţă. 

Opţiunea Franţei a provocat stupoare şi iritare în rândul organizatorilor conferinţei intitulate “Spre o comunitate a democraţiilor” şi în special al delegaţilor SUA şi ai Poloniei, ţara gazdă a acestei conferinţe organizate în premieră mondială. Ea se produce pe fondul unei rivalităţi politice tradiţionale între Franţa şi Statele Unite şi s-a manifestat imediat după deschiderea conferinţei. Astfel, în timp ce secretarul de Stat american, Madeleine Albright, şi ministrul polonez de Externe, Bronislaw Geremek, afirmau că toate ţările din lume sunt pregătite pentru democraţie, Vedrine a insistat asupra faptului că occidentalii au tendinţa să facă din democraţie “o religie”, la care încearcă “să-i convertească şi pe alţii”. 

În timp ce mai mulţi şefi de delegaţii, printre care şi Madeleine Albright, au subliniat faptul că nu poate fi vorba de a impune democraţia altor state, şeful diplomaţiei franceze a insistat asupra riscurilor inerente ale utilizării nechibzuite a dreptului de ingerinţă. 

Franţa a încercat să-şi explice refuzul într-un comunicat, afirmând că declaraţia nu trebuie “să fie interpretată ca un angajament politic din partea statelor participante de a acţiona ca grup în ceea ce priveşte progresele democraţiei sau crearea unui nou forum”.

“Conferinţa de la Varşovia trebuie să fie considerată doar începutul unei dezbateri şi nu un program de acţiune”, se adaugă în comunicat. 

“Nu am venit la Varşovia pentru a impune democraţia, este o contradicţie în termeni.

Dictatorii impun, democraţia este o opţiune. Democraţia nu este nicidecum o religie, este o credinţă care a influenţat viaţa oamenilor din lumea întreagă”, a declarat, la rândul său, Albright.

“107 ţări au venit la Varşovia pentru a susţine democraţia, dar numai 106 au făcut într-adevăr acest lucru”, a subliniat o altă oficialitate americană care a ţinut să-şi păstreze anonimatul.

Unii diplomaţi au interpretat refuzul Franţei ca fiind un gest de răzbunare, Franţa nefiind invitată, cu un an în urmă, să facă parte din grupul ţărilor organizatoare ale conferinţei (Statele Unite, Polonia, Cehia, Coreea de Sud, India, Chile şi Mali). Franţa, la fel ca şi restul ţărilor membre ale Uniunii Europene, nu a fost invitată să facă parte din grupul ţărilor care au pregătit această conferinţă, la iniţiativa secretarului de stat al SUA, Madeleine Albright, şi a ministrului polonez de externe, Bronislaw Geremek.

“Este un gest copilăresc din partea unei ţări care se crede încă o mare putere”, a comentat ironic un diplomat polonez. “Nu era necesar ca Franţa să-şi expună diferendele cu alte ţări pe scena unui asemenea forum”, a declarat cu amărăciune un alt diplomat polonez. 

Comentariile delegaţiei americane nu au fost tocmai amabile: “Sincer, nu pot să înţeleg obiecţia Franţei”, a spus Morton Halperin, un înalt responsabil al departamentului de Stat, care a jucat un rol important în organizarea conferinţei. 

Exprimând caracterul universal al democraţiei şi voinţa ţărilor participante de a coopera pentru evoluţia acesteia în lume, “Declaraţia de la Varşovia” evită cu grijă subiectul delicat al dreptului de ingerinţă şi afirmă, dimpotrivă, necesitatea de a respecta “cum se cuvine suveranitatea şi principiul neamestecului în problemele interne” ale altor ţări. 

Reprezentanţii mai multor ţări din lumea a treia au afimat că nu există un model unic de democraţie şi că instaurarea democraţiei cere condiţii pregătitoare, în special economice. 

Conferinţa internaţională privind democraţia, care s-a încheiat la Varşovia, va fi urmată de o reuniune similară în 2002, la Seul, au anunţat organizatorii. 

După reuniunea de la Seul vor mai avea loc conferinţe în Chile, Mali şi Portugalia. 

 

- Extrase din Declaraţia de la Varşovia

 

Declaraţia acestui forum independent subliniază necesitatea urgentă de a crea o alianţă de societăţi democratice deschise şi cu o practică îndelungată în domeniul libertăţilor şi un nivel minim de criterii în ce priveşte alegerile libere şi cinstite, libertatea de exprimare şi de asociere. “Declaraţia de la Varşovia” subliniază totodată cooperarea între state în favoarea consolidării instituţiilor internaţionale şi a sistemului democratic. Ministrul polonez de externe, Borislav Geremek, amfitrionul reuniunii, a subliniat că Declaraţia este un avertisment adresat guvernelor ce nu recunosc democraţia. “Ea defineşte valorile fundamentale ale democraţiei, ne arată cum să sprijinim ţările ce aspiră la acest sistem şi la libertate, dar nu prevede sancţiuni economice sau politice împotriva guvernelor care nu aplică normele democratice”, a precizat Geremek.

Declaraţia este rodul colaborării a patru grupuri de lucru care s-au centrat pe colaborarea interguvernamentală în scopul întăririi instituţiilor internaţionale, schimbului de experienţe, evitării pericolelor antidemocratice şi consolidării structurilor de ajutor reciproc.

“Confirmăm angajamentul nostru faţă de obiectivele fundamentale ale Cartei Magna a Naţiunilor Unite şi de respectarea principiului dreptului internaţional, subliniem relaţia existentă între pace, dezvoltare, drepturile omului şi democraţie şi recunoaştem caracterul universal al normelor democratice”, se arată în preambulul textului.

Declaraţia reiterează drepturile şi libertăţile de bază ale omului, între care dreptul popoarelor de a se exprima prin intermediul alegerilor libere, universale şi secrete, dreptul tuturor cetăţenilor de a avea acces la funcţiile publice, respingerea oricărei discriminări, dreptul la informare, libertatea de gândire şi religie şi la educaţie. Se precizează totodată obligaţiile cele mai importante ale statelor, precum renunţarea la măsurile anticonstituţionale, asigurarea transparenţei, menţinerea controlului civil asupra forţelor armate şi respectarea tuturor drepturilor şi libertăţilor omului.

Pornind de la baza acestor drepturi şi libertăţi “Comunitatea Democratică” îşi confirmă voinţa de a promova şi consolida democraţia recunoscând că mai multe ţări se află în stadii diferite de dezvoltare economică. Documentul reflectă totodată ideea preşedintelui polonez, Aleksandr Kwanievski, potrivit căreia democraţia “nu este privilegiul exclusiv al unui grup determinat de ţări şi nici o tradiţie specifică civilizatoare, ci consecinţa aspiraţiilor oamenilor de a participa la deciziile care îi privesc”.

“Declaraţia de la Varşovia” anunţă totodată că semnatarii se vor ajuta reciproc pentru atingerea obiectivelor trasate de document.

Se însuşeşte astfel propunerea ministrului german de externe, Joschka Fischer, potrivit căreia toate popoarele sunt capabile să-şi construiască propriul sistem democratic când vor întruni condiţiile necesare şi că trebuie să li se ofere o mână de ajutor, pentru apariţia acestor condiţii, în cazul în care ele nu există. Documentul exprimă totodată voinţa guvernelor semnatare de a întări colaborarea în lupta împotriva terorismului, delincvenţei organizate, traficului de droguri, comerţului cu arme, spălării banilor şi altor ameninţări directe la adresa democraţiei.

“Recunoaştem importanţa aspiraţiilor cetăţenilor la o viaţă mai bună şi ne vom ajuta reciproc pentru a impulsiona dezvoltarea economică şi socială, fundamentală pentru întărirea democraţiei”, se arată în document. Declaraţia de la Varşovia se încheie cu anunţul că ţările democratice vor forma coaliţii şi grupuri de colaborare pentru a putea îndeplini obiectivele trasate de document. “Obiectivul nostru principal este de a adopta toate măsurile favorabile pentru a crea un climat pozitiv şi favorabil pentru regimurile democratice şi pentru propăşirea modelului democraţiei în întreaga lume”, conchide documentul.

Textul Declaraţiei a fost pregătit de guvernele din Polonia, Chile, Republica Cehă, India, Mali, Republica Coreea şi Statele Unite ale Americii, ca ţări organizatoare ale conferinţei.

 

5. Propunere germană la Summit-ul social al ONU de la Geneva

 

“Germania doreşte să ajute ţările sărace prin introducerea unor norme sociale în legislaţiile acestor state, în schimbul unei liberalizări a pieţelor lor agricole şi a unei uşurări a datoriei externe”. Această propunere a fost avansată marţi, 27 iunie a.c. de ministrul german al cooperării şi dezvoltării, Heidemarie Wieczorek-Zeul, în cadrul Sesiunii speciale a Adunării Generale a ONU asupra aplicării hotărârilor Summit-ului mondial pentru dezvoltare socială şi a altor iniţiative, care se desfăşoară la Geneva.

Prezentându-şi ideea, ministrul german al cooperării şi dezvoltării a subliniat că “piaţa justă” propusă ţărilor din Sud “ar permite instituirea unor norme sociale minimale pe plan internaţional”. În opinia lui Wieczorek-Zeul, existenţa unor norme sociale de bază “ar urma să confere consistenţă socială” procesului de mondializare şi ar reprezenta un punct de referinţă pentru toate ţările şi pentru toate întreprinderile.

“Un asemenea ansamblu complet de reguli valabile pentru toate regiunile nu ar putea fi realizat decât dacă noi suntem capabili să echilibrăm interesele Nordului şi Sudului /.../ Cu cât pieţele (ţărilor bogate) se vor deschide mai mult, cu atât oamenii (din Lumea a Treia) vor vinde mai mult” în aceste ţări, a explicat ministrul german, în cadrul unei conferinţe de presă.

Prin liberalizarea pieţelor agricole, a mai spus Wieczorek-Zeul, “este vorba de a surmonta un protecţionism evident sau ascuns”. În acest sens, ministrul german a citat unele cifre din Programul Naţiunilor Unite pentru dezvoltare (PNUD), conform cărora “ţările industrializate cheltuiesc 350 miliarde dolari pentru a interzice accesul în sectorul lor agricol”, această sumă fiind de şapte ori mai mare decât cea reprezentând cooperarea pentru dezvoltare.

Statele Unite ale Americii şi, de o manieră mai suplă, Uniunea Europeană ar dori să introducă o referire la normele sociale respectate în mod universal de Organizaţia Mondială a Comerţului, dar ţările în curs de dezvoltare se opun unei asemenea idei, în care, după cum comentează analiştii, văd un protecţionism deghizat. 

Sesiunea specială a Adunării Generale a ONU asupra aplicării hotărârilor summit-ului mondial pentru dezvoltare socială şi a altor iniţiative a continuat, marţi, 27 iunie a.c. la Geneva, pe fondul apelului adresat luni de secretarul general al ONU, Kofi Annan, pentru a se investi în om, în sănătatea, educaţia şi securitatea acestuia, astfel încât “creşterea economică să fie de durată”.

În cadrul sesiunii va fi prezentat şi Raportul de ţară “Dezvoltarea socială pentru toţi, într-o lume în globalizare”, aprobat de Guvernul român. Lucrarea, structurată pe trei capitole, abordează contextul economic din România, politicile sociale pentru combaterea sărăciei şi a altor forme de excludere socială, ocuparea forţei de muncă, şomajul, protecţia socială, sănătatea şi educaţia, precum şi cooperarea internaţională pentru dezvoltare socială.

 

6. Discursul preşedintelui francez în Bundestag

 

Preşedintele Franţei, Jacques Chirac, a pledat, marţi 27 iunie a.c., la Berlin, într-un discurs rostit în Bundestag, pentru a i se atribui Germaniei statutul de membru permanent în Consiliul de Securitate al ONU, în semn de recunoaştere a “rangului său de mare putere mondială”, a “influenţei sale internaţionale”.

Evocând sub cupola de sticlă a Reichstagului “angajamentul comun în Bosnia şi în Kosovo” al forţelor franceze şi germane, Jacques Chirac şi-a exprimat satisfacţia faţă de decizia Germaniei de a accepta trimiterea de soldaţi.

Preşedintele francez a adus, totodată, un omagiu fostului cancelar Helmut Kohl, pentru activitatea în favoarea întăririi coeziunii şi identităţii europene.

Referindu-se la viitorul Europei, Jacques Chirac a exclus “crearea unui superstat european”, care să se substituie statelor-naţiune, şi a apărat ideea “sentimentului de identitate şi de apartenenţă europeană”.

De asemenea, a menţionat o perioadă de “mare tranziţie”, care ar urma să înceapă în 2001 şi în cursul căreia ar fi bine să se “definească în mod clar repartizarea competenţelor între diferitele niveluri ale Europei”. În acest context, Jacques Chirac s-a pronunţat pentru o constituţie europeană, asupra căreia “guvernele şi apoi popoarele vor fi chemate să se pronunţe”.

Şeful statului francez a sugerat, în acelaşi timp, constituirea în cadrul Uniunii Europene, “împreună cu Germania şi Franţa”, a unui “grup-pionier” care să reunească ţările ce “doresc să meargă mai departe sau mai repede” în construirea Europei unite. Jacques Chirac a definit acest “grup-pionier” ca o structură deschisă, plasată sub autoritatea unui mecanism de coordonare.

În legătură cu relaţiile franco-germane, preşedintele Chirac a prezentat o serie de propuneri pentru a-i reda cooperării dintre cele două ţări “suflul, elanul fondator”.

Potrivit lui Chirac, a “face din tandemul franco-german motorul unui puternic pol industrial european” este o prioritate şi, în acest sens, şeful statului francez a adresat oamenilor de afaceri din cele două ţări apelul de a crea, cu sprijinul celor două guverne, o fundaţie pentru a facilita o mai bună cunoaştere reciprocă în domeniu. De asemenea, a propus o conferinţă franco-germană anuală, în cadrul căreia responsabili politici, economici, sindicali, reprezentanţi ai mass-media, personalităţi ale lumii culturale din cele două ţări să abordeze “viitorul împreună”.

*

Preşedintele Franţei, Jacques Chirac, a lansat luni, 26 iunie a.c. la Berlin, un apel pentru transformarea procesului integrării europene în principalul instrument al luptei împotriva ameninţărilor potenţiale la adresa democraţiei şi păcii pe vechiul continent.

Chirac a ţinut însă să sublinieze că în viziunea Franţei, ţară care va prelua preşedinţia semestrială a Uniunii Europene la 1 iulie, integrarea europeană înseamnă păstrarea identităţii naţionale a statelor în curs de aderare la Uniune.

“Viitorul nostru este să fim uniunea Europei noastre”, a afirmat şeful statului francez, care a lansat un apel pentru redactarea unei constituţii proprii a Uniunii Europene. “Fiecare îşi va păstra prerogativele şi identităţile. Naţiunile nu vor dispărea. Împreună vom fi îndeajuns de puternici pentru a-i îndepărta pe cei care au intenţii rele faţă de pace şi democraţie”, a continuat Chirac.

Într-un interviu acordat cotidianului german Handelsblatt, preşedintele francez a precizat, de asemenea, în contextul dezbaterilor asupra Europei viitorului, că speră în înfiinţarea unei Europe Unite de State, mai degrabă decât în înfiinţarea unor State Unite ale Europei. 

*

Preşedintele francez, Jacques Chirac, a ales cadrul solemn al unei vizite de stat în Germania pentru a angaja Franţa în dezbaterea privind viitorul Europei, pronunţându-se, într-un discurs rostit la Berlin, în favoarea unei “Constituţii europene”. 

Foarte aplaudat de deputaţii şi membrii guvernului german, Chirac a sugerat ca Franţa şi Germania să alcătuiască un “grup de iniţiativă” pentru a reuni ţările “care doresc să meargă mai departe sau mai repede” în ceea ce priveşte construirea Europei unite. 

Acest discurs al preşedintelui francez s-a dorit a fi mai mult decât un ecou al celui pe care şeful diplomaţiei germane, Joschka Fischer, l-a pronunţat, în nume personal, la 12 mai, expunându-şi viziunea asupra unei Europe federale a statelor-naţiune. De altfel, Fischer şi-a exprimat imediat entuziasmul, constatând în ideile lui Chirac “o mare comunitate de vederi” cu propriile sale concepţii. 

Propunerea constituirii unui grup de iniţiativă, prezentă în discursul preşedintelui francez, o dublează pe cea a “avangardei” preconizate de Fischer în legătură cu acelaşi “motor” franco-german. 

Ideile celor doi lideri s-au întâlnit şi în ceea ce priveşte ideea unei Constituţii care ar garanta menţinerea specificităţilor naţionale, definind foarte precis competenţele Europei şi pe cele ale statelor membre. Chiar şi Chirac şi-a nuanţat însă afirmaţiile, într-o conferinţă de presă, pentru a defini o astfel de Constituţie drept o “regulă a jocului”, care “va evolua o dată cu viaţa europeană”. 

Cu patru zile înainte de preluarea de către Franţa a preşedinţiei Uniunii Europene, Chirac a definit în discursul său o “perioadă de mare tranziţie”, care va începe în 2001 şi în cursul căreia este bine să “se definească în manieră clară repartizarea compentenţelor între diferitele niveluri ale Europei”. În această perspectivă, preşedintele francez a luat în considerare “mai multe formule”, de la un “Comitet al Înţelepţilor, la un model inspirat din convenţia care include charta drepturilor fundamentale”. 

“La încheierea acestor activităţi, care vor lua, fără îndoială, ceva timp, guvernele, apoi popoarele vor fi chemate să se pronunţe asupra unui text pe care l-am putea consacra ulterior drept primă Constituţie europeană”, a spus Chirac. Preşedintele francez s-a pronunţat însă clar împotriva unui “super-stat european, care s-ar substitui statelor-naţiune şi ar marca sfârşitul existenţei lor ca actori ai vieţii internaţionale”. 

Chirac s-a apropiat astfel şi mai mult de poziţia lui Fischer, după ce primise deja sprijinul indirect al preşedintelui german Johannes Rau, care întruchipează autoritatea morală a ţării. “O Constituţie europeană limpede redactată”, declarase Rau întâmpinându-l pe Chirac la un dineu, “ar garanta fiecărui cetăţean că s-ar decide în comun numai ceea ce nu ar fi bine pentru statele membre sau pentru structurile lor”. 

Prin această vizită de stat, prima pe care un preşedinte francez o face în Germania după cea a lui Francois Mitterrand, în 1987, Jacques Chirac a dorit, de asemenea, să confirme recunoaşterea de către Franţa a unei Germanii moderne şi mai sigure pe ea însăşi, care se întoarce în rândul marilor naţiuni. 

“Franţa doreşte ca angajamentul Germaniei, rangul său de mare putere mondială, influenţa sa internaţională”, a spus Chirac, referindu-se la angajamentul militar al Berlinului în Kosovo, “să fie recunoscute prin acordarea unui loc de membru permanent în Consiliul de Securitate al Naţiunilor Unite”. 

Preşedintele francez a abordat astfel un subiect-tabu al politicii europene a Franţei, vorbind despre redactarea unei Constituţii a UE, dar şi-a asumat, totodată, riscul de a răsturna echilibrul fragil între Cei 15 în privinţa chestiunilor instituţionale. 

Chiar dacă nu respinge conceptul de federaţie a statelor-naţiune, susţinut de germani, discursul pronunţat în Reichstag marchează astfel un punct de cotitură în politica europeană a Franţei, până în prezent partizană a “paşilor mici”. 

“Există momente în care trebuie să ştii să-şi asumi riscuri”, a declarat preşedintele francez, alegând în mod deliberat să relanseze dezbaterea europeană suscitată de discursul ministrului german al Afacerilor Externe. El a luat-o astfel înaintea guvernului şi mai ales a premierului Lionel Jospin, principalul său rival de pe scena politică franceză.

Şeful Guvernului de la Paris alesese o abordare pragmatică, chiar “modestă” pentru durata preşedinţiei franceze a Uniunii Europene, care începe sâmbătă 1 iulie. El vroia mai ales să nu provoace divizarea Celor 15, evitând să ia o poziţie sau alta în marea dezbatere despre viitorul Europei lansate în Germania. Obiectivul pe care şi-l propusese era să păstreze o poziţie de arbitru, pentru a duce la bun sfârşit, la încheierea anului, actuala reformă a instituţiilor europene, destinată să pregătească extinderea Uniunii către Est. 

Chiar dacă obiectivele lui Chirac vizează o perioadă mai îndepărtată de timp, demersul preşedintelui francez i-ar putea diviza pe Cei 15, pentru că propune crearea acestui “grup de iniţiativă”, din care să facă parte ţările hotărâte să meargă mai departe cu integrarea şi dispuse să elaboreze o Constituţie europeană. 

Dezbaterea s-ar putea focaliza pe mecanismele de “cooperare consolidată” propuse de Franţa şi care, prin flexibilitate, ar urma să permită unor grupuri de ţări să avanseze mai repede în privinţa unor subiecte punctuale şi variate. 

Marea Britanie şi ţările scandinave, care nu au aderat la moneda unică, se tem de alcătuirea unui astfel de “forum privat”, după cum l-a numit Robin Cook, şeful diplomaţiei britanice. “Cred că este important să avem o Europă cu state membre egale, în care toate statele au acelaşi drepturi şi participă pe deplin la proiectele UE”, a spus Cook. 

În Franţa şi în Germania, discursul din Reichstag a fost aplaudat de euroentuziaştii de ambele părţi. El reprezintă, de asemenea, o evoluţie spectaculoasă în gîndirea lui Jacques Chirac, fluctuantă în ceea ce priveşte Europa de-a lungul întregii sale cariere politice.

Chiar dacă, aşa cum sublinia unul dintre apropiaţii săi, Alain Juppe, acceptarea unei Constituţii nu implică susţinerea ideii unei Europe federale. 

 

7. Reformele UE în contextul preşedinţiei franceze

 

Întrevederile preşedintelui Franţei, Jacques Chirac, care a efectuat o vizită de stat de două zile la Berlin, cu liderii germani se vor axa în principal pe problema reformelor instituţionale ale Uniunii Europene, reforme care trebuie finalizate până în luna decembrie, când va avea loc summitul UE de la Nisa.

Întâmpinându-l pe Jacques Chirac, preşedintele Germaniei, Johannes Rau a afirmat că ambele state susţin cu fermitate procesul extinderii UE. Şeful statului german a precizat însă că va solicita preşedinţiei UE, care a fost preluată la 1 iulie de către Franţa, să păstreze şi să protejeze diferenţele dintre statele membre, cum sunt cele dintre sistemul centralizat francez de guvernare şi cel federalizat german.

“O Europă federală nu ar trebui să însemne că un model unic va înlocui constituţiile statelor membre”, a declarat Rau, referindu-se indirect la proiectul ministrului de Externe german, Joschka Fischer, privind înfiinţarea unei Federaţii Europene, cu guvern şi parlament unic.

Într-un interviu acordat de cei doi şefi de stat unui post german de televiziune s-a lansat un apel comun pentru adoptarea mai multor decizii în majoritate în cadrul UE, pentru înlocuirea actualului sistem în care un stat membru poate utiliza dreptul său de veto pentru a bloca legislaţia, aluzie diplomatică la boicotul Austriei ca replică la sancţiunile bilaterale impuse de cei 14 parteneri.

Preşedintele Franţei a fost salutat, la sosirea sa la Berlin, cu onorurile militare înainte de a face o oprire la istorica poartă Branderburg din Berlin şi de a depune o coroană de flori la memorialul Neue Wache al victimelor războiului, ale nazismului şi ale comunismului.

Vizita de stat a preşedintelui Franţei reprezintă un moment simbolic în istoria relaţiilor franco-germane la nivel înalt, relaţii întrerupte de-a lungul mai multor ani. 

*

Preşediţia franceză a Uniunii Europene va fi “modestă”, dar “ambiţioasă” în plan social, a afirmat la Bruxelles, ministrul francez pentru probleme europene, Pierre Moscovici.

Responsabilul francez, a cărui ţară va prelua preşedinţia semestrială a Uniunii şi-a afirmat voinţa de a elabora o agendă socială europeană, pentru care Franţa este mandatată, dorind ca acest proiect să devină “emblematic pentru modelul social european”. 

Obiectivul său este orientarea spre ocuparea forţei de muncă şi armonizarea politicilor sociale în cadrul UE.

Prezentând în linii mari priorităţile preşedinţiei franceze a UE, Moscovici a subliniat importanţa reformei instituţiilor, necesară înaintea oricărei extinderi a organizaţiei. 

Referindu-se la reuşita Conferinţei interguvernamentale (CIG), care ar urma să se încheie teoretic la Nisa, în decembrie a.c., Pierre Moscovici a reamintit că “mai degrabă nu preferă un tratat decât să fie un tratat prost”.

*

Crearea de locuri de muncă de calitate şi lupta împotriva excluderii sociale şi a discriminării vor fi priorităţile preşedinţiei franceze a Uniunii Europene, în perioada 1 iulie - 31 decembrie a.c.

Deoarece ritmul creării de locuri de muncă în ţările UE este de două ori mai mare faţă de perioada 1994-1999, în timpul preşedinţiei franceze va fi adoptat “pachetul locurilor de muncă”, respectiv “liniile directoare” pentru anul 2001 şi evaluarea planurilor naţionale de acţiune, precum şi recomandările către statele membre ale UE pentru politica în privinţa locurilor de muncă. 

“Liniile directoare” vor fi îmbogăţite în următoarele domenii: “îmbunătăţirea capacităţii de inserţie profesională”, “educarea şi formarea pe tot parcursul vieţii”, “creşterea numărului locurilor de muncă în domeniul serviciilor”, “egalitatea de şanse între bărbaţi şi femei”, dar şi adaptarea întreprinderilor şi a salariaţilor la noile forme de muncă şi organizaţii ale muncii. 

În acest scop, ministrul francez al Muncii, Martine Aubry, înţelege să integreze “mai bine organizaţiile sindicale şi patronale şi să le facă să participe” la coordonarea politicilor legate de piaţa muncii. Pentru aceasta, s-a decis ca în cadrul reuniunii primului consiliu formal de miniştri, care se va desfăşura pe 17 octombrie a.c. la Luxemburg, să fie integrat şi comitetul permanent al muncii. 

Pe lângă ameliorarea ratei de ocupare a forţei de muncă -faţă de 61% cât reprezintă în prezent, s-a propus atingerea, în 2001, a unei rate globale de 70%-, UE urmăreşte şi creşterea calităţii muncii, printr-o implicare mai activă a muncitorilor în mutaţiile industriale şi tehnologice. 

Un alt obiectiv al preşedinţiei franceze a UE va fi “acordul politic” în privinţa directivei referitoare la consultarea şi informarea muncitorilor, Aubry urmând să facă propunerile în acest sens la reuniunea consiliului de pe 17 octombrie. 

Lupta împotriva discriminărilor va constitui un al doilea mare obiectiv al preşedinţiei franceze a UE. În urma acordului la care s-a ajuns la ultimul summit de la Lisabona cu privire la punerea în aplicare a principiului privind tratamentul egal acordat persoanelor, indiferent de rasă sau origine etnică, preşedinţia franceză a UE va încerca să obţină adoptarea cât mai rapidă a celor două aspecte ale acestei politici. Este vorba, pe de o parte, de o directivă referitoare la tratarea egală a persoanelor în materie de loc de muncă şi muncă şi, pe de altă parte, de un program de acţiune comunitară de luptă împotriva discriminării pentru perioada 2001-2006. 

Ministrul francez al Muncii a afirmat că va înainta unele propuneri încă de la reuniunea informală a Consiliului ministerial din 8 iulie de la Paris, unde vor fi stabilite obiective pentru statele UE în fiecare domeniu (locuinţe, sănătate) avut în vedere în acest plan de acţiune. 

Problema egalităţii dintre bărbaţi şi femei va face obiectul mai multor iniţiative, care urmează a fi luate în discuţie în primul rând la conferinţa miniştrilor de resort de pe 27 octombrie, de la Paris. 

În sfîrşit, evoluţia pe termen lung a protecţiei sociale va fi o altă temă abordată de preşedinţia franceză a UE, care va iniţia un studiu privind viabilitatea regimurilor de pensionare. Până în luna decembrie va fi pregătit şi un raport asupra stadiului la care au avansat lucrările în acest sector. 

*

Ministrul francez de Externe, Hubert Vedrine, a declarat, miercuri, 28 iunie a.c., cu câteva zile înainte ca Franţa să preia preşedinţia semestrială a Uniunii Europene, că ţara sa va depune toate eforturile pentru a determina progrese în procesul de pace în Orientul Mijlociu, aflat, în momentul de faţă, într-o situaţie dificilă.

”Fără să fim nici optimişti, nici pesimişti, ci doar tenace, vom face tot ce ne va sta în putinţă pentru a face să avanseze procesul de pace” în Orientul Mijlociu, a declarat Vedrine, evocând “dinamismul” previzibil al Franţei în perioada în care va asigura preşedinţia UE. El a remarcat, totuşi, că procesul este “încă foarte dificil” şi că mai sunt multe lucruri de făcut. 

În cadrul unui colocviu intitulat “Evaluarea negocierilor de pace în Orientul Mijlociu”, organizat la Paris de institutul Euro-Mediteranean şi de publicaţia “Le Monde Diplomatique”, Hubert Vedrine a subliniat faptul că preşedinţia franceză, în cooperare cu ţările din UE, va purta discuţii cu toţi protagoniştii acestui proces. 

“Cu toate acestea, noi nu ne putem pune în locul israelienilor sau al palestinienilor şi, la un moment dat, liderii palestinieni şi israelieni vor trebui să-şi ia un angajament istoric în faţa popoarelor lor”, a spus el. 

Deşi ordinea de zi a preşedinţiei franceze este foarte încărcată - chestiunea cea mai importantă fiind reforma instituţiilor europene – “vor fi menţinute forţa şi capacitatea de a interveni în procesul de pace în Orientul Mijlociu”, a subliniat el. 

Preluarea, la 1 iulie, a preşedinţiei UE de către Franţa, are loc în momentul în care va fi aprobat statutul final al teritoriilor palestiniene, cu posibilitatea proclamării unui stat palestinian. Ministrul francez nu a precizat ce va face UE în cazul proclamării unilaterale a statului palestinian, dar a subliniat că interesul Israelului este ca, în urma procesului de pace, să apară “un stat palestinian puternic şi stabil”. 

*

Ministrul portughez al Afacerilor Externe, Jaime Gama, l-a contactat telefonic, vineri 30 iunie a.c., pe omologul său francez, Hubert Vedrine, pentru “a-i preda ştafeta preşedinţiei europene”, a anunţat Ministerul francez al Afacerilor Externe. 

Preşedinţia portugheză a UE s-a încheiat la 30 iunie, preşedinţia franceză începând, pentru o perioadă de şase luni, la 1 iulie, de la ora 00.00. 

În cadrul acestei convorbiri telefonice, Gama i-a urat lui Vedrine “succes”, pentru întreaga perioadă în care Franţa va asigura preşedinţia Uniunii Europene. La rândul său, ministrul francez de Externe “i-a mulţumit călduros” omologului său portughez şi l-a felicitat pentru “activitatea excelentă a preşedinţiei portugheze la UE”.

 

8. Conferinţa anuală a Comisiei OSPAR privind protecţia mediului marin

Elveţia şi Finlanda au blocat marţi 27 iunie, la conferinţa anuală a Comisiei OSPAR privind protecţia mediului marin ce se desfăşoară la Copenhaga, un acord al ţărilor riverane Atlanticului de Nord-Est privind stoparea deversării de deşeuri radioactive în mare, a făcut cunoscut organizaţia ecologistă Greenpeace.

“Sperăm şi totodată credem că o majoritate necesară de 12 ţări se va alătura propunerilor daneze şi irlandeze pentru a se ajunge la un acord istoric privind încetarea deversării acestor deşeuri, dar elveţienii şi finlandezii se opun documentului”, a declarat Remi Parmentier, delegat al Greenpeace la conferinţă.

Reuniunea Comisiei OSPAR, ale cărei lucrări se vor încheia pe 30 iunie, are ca scop găsirea unor soluţii la poluarea marină în Atlanticul de Nord-Est. În 1998, miniştrii mediului ţărilor membre ale OSPAR reuniţi la Sintra (Portugalia) au decis să reducă deversările în mare ale deşeurilor radioactive provenind din ţările lor până în 2000, cu tendinţa de stopare a lor.

Problema deversării în mare a acestor deşeuri a fost punctul delicat al dezbaterilor marţi în cadrul reuniunii, presa neavând acces. Reprezentanţii celor 15 ţări membre ale Uniunii Europene au dezbătut două proiecte ce vizează suspendarea tratării deşeurilor nucleare în Franţa (La Hague) şi Marea Britanie (Sellafield) şi a deversărilor radioactive în mare provenind din aceste ţări.

“Mingea este acum în terenul Grupului de lucru care va trebui să elaboreze o formulă de compromis îmbinând cele două proiecte danezo-irlandeze şi să propună eventual amendamente pentru ca o propunere finală să poată fi aprobată în plen”, a declarat Parmentier.

Potrivit Greenpeace, Marea Britanie şi Franţa nu au procedat încă la o reducere a deversărilor. Organizaţia ecologistă a difuzat imagini cu conducta care deversează de la centrala din La Hague, potrivit afirmaţiilor sale, circa un milion de litri de deşeuri radioactive lichide în ocean zilnic. Cei circa 120 de delegaţi la conferinţă au putut vedea aceste imagini în direct, via Internet, graţie unei camere video submarine instalate de Greenpeace la ieşirea din centrală.

 

 

9. Acord privind cooperarea militară în spaţiu 

 

Franţa şi Germania au stabilit să participe, alături de Italia, la o a treia încercare de a asigura Europei, până în anul 2003, o capacitate spaţială militară independentă. Oficiali francezi au declarat că decizia Franţei şi Germaniei de a coopera pentru realizarea unui sistem de sateliţi militari, care a fost anunţată la Mainz, la 9 iunie, va fi urmată de convorbiri cu Italia, în ideea includerii unui proiect italian de construire a unui satelit militar-civil, în acţiunea franco-germană.

Conform planului, făcut cunoscut simultan de Berlin şi Paris, satelitul optic francez de supraveghere “Helios-II”, care va fi lansat în anul 2003, va funcţiona cuplat cu un satelit radar sincronizat “SAR-Lupe”, care va funcţiona indiferent de condiţiile meteo, pe care Germania speră să îl lanseze pe orbită în anul 2004.

Iniţiativa bilaterală, care are la bază sateliţi cu o rezoluţie de penetrare sub un metru în sol, are ca obiectiv diminuarea dependenţei Europei de informaţiile, captate din spaţiu, furnizate de SUA. Oficialii francezi consideră că, dacă Italia se alătură acestui program, o astfel de dependenţă ar putea fi, eventual, chiar eliminată.

Sistemul italian “SkyMED COSMO” este alcătuit din patru radare şi trei sateliţi optici, ce vor fi construiţi între anii 2003-2004, de “Alenia Aerospazio” şi care vor costa, în total, 594 de milioane de dolari. “Alenia Aerospazio” va face parte, începând cu anul 2001, din “Astrium”, noua Agenţie spaţială creată de “Matra Marconi Space” împreună cu divizia de sateliţi a companiei “Daimler Chrysler Aerospace”.

“Astrium” şi compania spaţială germană “OBH-System” concurează în momentul de faţă pentru un contract cu guvernul de la Berlin de a construi “un vizor” pentru satelitul radar “SAR-Lupe”. Proiectul “Astrium” constă din 4 sateliţi de 650 de kg, în timp ce sistemul rival, al “OHB”, va avea 6 sateliţi de 500 de kg. Ambele companii declară că pot construi sistemele cu mai puţin de 500 de milioane de euro. Se aşteaptă ca, până la sfârşitul anului, Germania să aleagă unul dintre aceste două sisteme.

Un oficial francez a declarat că, dacă este necesar, Parisul este pregătit să ajute Berlinul în ceea ce priveşte finanţarea sistemului “SAR-Lupe”. Aspectul financiar a constituit, mult timp, o problemă în relaţiile dintre Franţa şi Germania. Parisul s-a bazat serios pe participarea Berlinului la programul “Helios II”, cu suma de 1,6 miliarde de dolari şi la un proiect de viitor, pentru construirea unui satelit radar sincronizat “Horus”, Germania a considerat costul mult prea mare şi s-a retras din ambele proiecte în anul 1997, ceea ce a condus la fricţiuni între ministerele apărării german şi francez.

Cu toate acestea, de atunci, costul de producţie în cazul sateliţilor a scăzut drastic, încurajând Germania să revină în domeniul spaţial. Experţii apreciază că, datorită noilor dezvoltări în ştiinţă, o mare parte din echipamentul “SAR-Lupe” şi “SkyMed COSMO” va fi modernizat, operaţiune ce în actualele condiţii va necesita costuri minime.

Dacă Italia se alătură acţiunii franco-germane, cooperarea între cele trei sisteme va conduce la situaţia în care “SkyMED COSMO” va acoperi zona mediteraneană şi “SAR-Lupe” va monitoriza Europa Centrală şi de Est. Aceasta va face ca “Helios II” să acopere întregul glob, aşa cum a făcut-o şi “Helios I”, de la lansarea sa, în anul 1995.

Aceste iniţiative reflectă de altfel noua atitudine în domeniui apărării a Uniunii Europene faţă de SUA. Astfel, adunarea Uniunii Europei Occidentale (UEO) a îndemnat Uniunea Europeană să acţioneze pentru crearea unui bloc militar puternic, format din 30 de state. Raportul Comisiei de Apărare, prezentat, la începutul acestei luni, în cadrul sesiunii Adunării UEO, relevă că sectorul de informaţii va fi integrat în cadrul conducerii militare a UE şi va fi alcătuit din ofiţeri din 28 de state membre ale UEO.

Centrul UEO de monitorizare a sateliţilor de la Torrejon, Spania, va fi transferat, până în anul 2001, câtre UE. La centrul de monitorizare sunt procesate informaţii primite atât de la sateliţii comerciali, cât şi de la sistemul de sateliţi “Helios 1”, desfăşurat în comun de Franţa, Spania şi Italia. Raportul elogiază activitatea centrului UEO în ceea ce priveşte supravegherea şi activitatea de culegere de informaţii. Cu toate acestea, campania NATO din Kosovo, din anul 1999, a subliniat slăbiciunea Europei în ceea ce priveşte obţinerea de informaţii.

Trecerea treptată de la informaţiile strategice la cele tactice şi necesitatea de achizitionare de sateliţi de înaltă performanţă au demonstrat depăşirea tehnologică a capacităţilor Europei. Raportul relevă că UE ar putea beneficia de adaptarea tehnologiei comerciale la necesităţile militare şi, de asemenea, de cooperarea sporită cu NATO. Potrivit raportului, necesitatea creării unei capacităţi de informaţii europene independente rămâne o condiţie preliminară esenţială pentru crearea unei forte militare operaţionale a UE. 

 

10. Alegerile prezidenţiale din Mexic

 

Vicente Fox, candidatul opoziţiei de dreapta, a câştigat alegerile prezidenţiale din Mexic, din 2 iulie a.c., punând astfel capăt unei perioade de 71 de ani de hegemonie a partidului aflat la putere, conform rezultatelor sondajelor efectuate la ieşirea de la urne. 

Conform canalului particular de televiziune Televisa, Vicente Fox, candidatul Partidului Acţiunii Naţionale (PAN, conservator) a obţinut 44% din voturi, întrecându-l pe Franciso Labastida, reprezentantul Partidului Revoluţionar Instituţional (PRI, aflat la putere din 1929) care este creditat cu 38%. O organizaţie independentă americană, Democracy Watch, l-a dat tot pe Vicente Fox câştigător, cu un avans de şase procente. 

Candidatul stângii, Guahtemoc Cardenas, fost primar al capitalei Mexico, a obţinut 16% din voturi, conform sondajelor. 

Scrutinul prezidenţial din Mexic a fost considerat de importanţă istorică, mexicanii având pentru prima dată, în ultimii 70 de ani, posibilitatea optării pentru o schimbare la vârf. 

Vicente Fox, fost director al reprezentanţei Coca-Cola pentru Mexic şi America Centrală, s-a făcut remarcat prin stilul său direct de a vorbi şi ideile sale ambiţioase. El şi-a făcut prin această candidatură intrarea în politică, spre deosebire de contracandidatul său Francisco Labastida, care este un politician de carieră, având la activ trei mandate de ministru. Victoria lui Vicente Fox semnifică o schimbare majoră pentru Mexic, care a fost guvernat timp de 71 de ani de către acelaşi partid. 

În campania sa electorală, Vicente Fox a promis compatrioţilor săi un veritabil “miracol economic”, dând asigurări că, datorită lui, creşterea economică a ţării va ajunge la 7%, cu o inflaţie de 2%.

